Πολύχρωμα κοκάκια σαν χριστουγεννιάτικα στολίδια
Απλά και εύκολα στην παρασκευή τους, καλυμμένα με χρωματιστό γκλάσο σε ζωηρά χρώματα, είναι σαν αληθινά στολίδια για το δέντρο!
5 αυγά, χωρισμένα σε κρόκους και ασπράδια , 250 γρ. ζάχαρη λευκή, κρυσταλλική , 300 γρ. αλεύρι για όλες τις χρήσεις, 2 1⁄2 κουτ. γλυκού μπέικιν πάουντερ, 700 γρ. γάλα φρέσκο, πλήρες, 70 γρ. κορν φλάουρ , 180 γρ. ζάχαρη λευκή, κρυσταλλική, 70 γρ. βούτυρο, 250 γρ. μαργαρίνη , 12 κουτ. σούπας ζάχαρη άχνη , 2 κρόκοι αυγών , χρώματα ζαχαροπλαστικής της αρεσκείας μας
Για τα πολύχρωμα κοκάκια σαν μπάλες, χτυπάμε τα ασπράδια στο μίξερ, με το σύρμα, σε μικρή προς μεσαία ταχύτητα, μέχρι να γίνουν μαρέγκα. Μεταφέρουμε τη μαρέγκα σε ένα μπολ, πλένουμε και στεγνώνουμε τον κάδο του μίξερ και το σύρμα.Προθερμαίνουμε τον φούρνο στους 180° C.Χτυπάμε στη συνέχεια τους κρόκους με τη ζάχαρη μέχρι να ασπρίσουν. Ενώνουμε τη μαρέγκα με το μείγμα των κρόκων ανακατεύοντας απαλά με μια κουτάλα ή σπάτουλα. Στο τέλος, ενσωματώνουμε το αλεύρι και το μπέικιν πάουντερ ανακατεύοντας με τον ίδιο τρόπο.Μεταφέρουμε το μείγμα σε ένα κορνέ με ίσια μύτη. Ντύνουμε τη λαμαρίνα του φούρνου με λαδόκολλα και σχηματίζουμε πάνω της δίσκους ζύμης. Εναλλακτικά, χρησιμοποιούμε ένα κουτάλι. Τους ψήνουμε στον προθερμασμένο φούρνο για 10-15 λεπτά.Στο μεταξύ, ετοιμάζουμε την κρέμα: Ρίχνουμε όλα τα υλικά σε μια κατσαρόλα και την τοποθετούμε στη φωτιά. Οταν πάρει βράση το μείγμα, το αποσύρουμε από τη φωτιά. Ανακατεύουμε πού και πού για να μη σχηματιστεί κρούστα στην επιφάνεια.Για το γλάσο, λιώνουμε τη μαργαρίνη σε μια κατσαρόλα προσέχοντας να μην κάψει. Αποσύρουμε από τη φωτιά. προσθέτουμε την άχνη και τους κρόκους και ανακατεύουμε με έναν αυγοδάρτη ώστε να ομογενοποιηθούν.Μοιράζουμε το μείγμα σε τόσα μπολ όσα είναι και τα χρώματα που θα χρησιμοποιήσουμε. Ρίχνουμε μερικές σταγόνες από ένα χρώμα σε κάθε μπολ και ομογενοποιούμε.Αναποδογυρίζουμε τα κρύα παντεσπανάκια ώστε η επίπεδη πλευρά τους να είναι προς τα πάνω και τα ενώνουμε ανά δύο με την κρέμα.Παίρνουμε ένα κοκ και το βουτάμε, αναποδογυρισμένο, σε ένα γλάσο ώστε να καλυφθεί η επιφάνειά του. Κάνουμε το ίδιο με τα υπόλοιπα κοκ, διαλέγοντας διαφορετικό γλάσο κάθε φορά.
Αλεύρι (ζύμες),Αυγά,Γάλα,Χριστούγεννα